In nomine sancte et individue Trinitatis, ego Galterus, Dei gratia Lingonensis episcopus, omnibus fidelibus in posterum notum sit tam presentibus quam futuris, quod Milo de Fossato quicquid tenementi habebat, sive de alodio, sive de casamento, terris, pratis, aquis, nemoribus aut omnibus aliis modis, apud villam que dicitur Secuniacum, seu in finibus, vel in parrochia ejusdem ville, Deo et domui hospitalis Jherosolimitani et fratribus ejusdem domus, in domo Dei, apud predictam villam Deo degentibus, per manum nostram dedit, et in manu nostra elemosinam misit, laudantibus et concedentibus Hersenna, uxore prefati Milonis, et filiis suis Jacobo, Werrico, Widone, et filia sua Hermengardi. Dedit nichilominus prefatus Milo predictis fratribus pratum de Gulis, omnibus supradictis laudantibus. Testes sunt: Parisius, sacerdos de Gymellis; Johannes, clericus, de Tyle castro; Oraudus ejusdem castri. Hoc etiam laudante Pontio de Arnay, et uxore sua Comitissa nomine, et filio suo Hugone, et filia Adelidi, quantum ad casamentum attinet. Testes: Odo, presbiter de Sacuneio, Gillebertus, miles. Laudaverunt etiam hoc Avinus et Robertus, fratres prefati Milonis. S. Pontii, Fulconis, Hugonis de Riveria, archidiaconi. S. Nocherii pauperis.